Kag dia natoman gani anang pagabot ni Juan nga manogbunyag sa logar nga ara ginaolii ang tao.
Dorong tao ang nagarayan doto kanana nga alin sa tanan nga banwa ang Judea,
kag doro gid ang alin sa Jerusalem.
Ginwalian sanda dayon ni Juan nga dapat inulsulan nanda run kag bayaan andang mga sala kag magparabunyag dayon agud patawadun sanda ang Dios.
Kag ang mga tao nga nagsogid nga sanda nagkasala ginbunyagan na sa soba ang Jordan.
Anang lambong ni Juan bolbol ang sapat nga kamilyo nga ginabul kag anang akus panit.
Anang ginakaun apan kag dugus.
Pirmi na nga ginasambit sa anang pagsaysay nga nagakoon,
“May maabot nga nagasonod kanakun nga mas gamanan pa kanakun kag indi ako bagay bisan maging anang sorogoon.”
Makon na pa,
“Ako nagabunyag kanindo sa tobig,
piro tana magabunyag kanindo sa Ispirito Santo.”
Sa mga tyimpo nga dato nagabot doto si Jesus alin sa Nazaret nga sakup ang probinsya ang Galilea,
kag nagpabunyag tana kay Juan sa soba ang Jordan.
Pagtakas ni Jesus sa tobig,
lagi-lagi nakita na nga nagabri ang langit,
kag ang Ispirito Santo nagtugpa kanana nga midyo sa kalapati.
Kag nabatian ang limug nga alin sa langit nga nagakoon,
makon,
“Ikaw maman akun pinalangga nga Bata.
Nalilipay ako nga mayad kanimo.”